Od svih fotografskih pokušaja zabilježavanja euforije i ponosa izazvanih Hrvatskom u finalu Svjetskog nogometnog prvenstva, atmosferu je, čini se, najbolje prikazao uradak Zagrepčanke Gordane Batinić.

Epska fotografija glavnog zagrebačkog trga usred bakljade snimljena je nakon što su Vatreni u finalnoj utakmici zabili prvi gol (tehnički drugi, ali prvi koji se računao u korist Hrvatske). Nemoguće je procijeniti koliko je ljudi vidjelo fotografiju s obzirom na to da je u vrlo kratkom vremenu postala viralna i da se u rekordnom roku počela nekontrolirano dijeliti, no samo u dvjema Facebook grupama, Zagrebački ajngemahtec i Zakaj volim Zagreb, te na autoričinu profilu, fotka je skupila oko 10 tisuća lajkova.

'Fotka' ima kumu

Otprilike je isto toliko ljudi na nju reagiralo i na svjetski poznatoj stranici 9gag, koja je također objavila bana Jelačića u dimu baklji ponosa.

- Fotografiju sam najprije stavila na svoj profil i check-inala se na trgu s prijateljicom Andreom Aničić, za koju sada kažem da je kuma fotki. Bila sam svjesna da je fotka dobra, pa sam očekivala malo više lajkova, ali sigurno ne u ovakvim razmjerima. Najprije sam se čak i dvoumila hoću li je staviti u zagrebačke grupe ili ne, ali mi je Andrea rekla da ne budem luda i da je podijelim - priča nam autorica fotografije Batinić, inače amaterska fotografkinja koja radi kao referentica u banci.

- Nas dvije na Trgu zapravo nismo ni vidjele ekran, nego smo uzele pivice i sjele sa strane. Nakon autogola je atmosfera malo pala, a kad smo dali taj gol, nastala je apsolutna euforija. Andrei sam samo rekla da mi čuva pivo i krenula sam se zavlačiti među ljude s bakljama ne bih li ulovila dobar kadar. Iako je bila ogromna masa ljudi, niti se u jednom trenutku nisam osjećala kao da bi se nešto moglo dogoditi, a, koliko znam, ni nije bilo nikakvih izgreda. Atmosfera je bila jako prijateljska, a čak smo i upoznale neke od ljudi koji su stajali oko nas. Ovo je situacija u kojoj se vidi koliko su ljudi zapravo dobri kada imaju razlog da izađu iz svoje ljuske. Naježim se kad se sjetim kako je to izgledalo - priča nam Gordana, koja inače nije pretjerano veliki nogometni fan, no upravo joj je taj sport donio, kako kaže “15 minuta slave”, pa je prvo pitanje njezina supruga nakon što bi došla s posla bilo: “Koliko imaš lajkova?”, a prijatelji su je ispitivali hoće li se, nakon što fotka prijeđe šest tisuća lajkova, nastaviti družiti s njima.

- Glazbenik i producent Alen Križaj bio je podijelio fotku i tražio autora da ga počasti čobancem. Njegova mi je mama prijateljica na Facebooku pa me označila u komentaru, tako da sam već prvu večer zaradila neki honorar, pa makar i u čobancu - smije se energična Gordana.

- Općenito sam se iznenadila time koliko mi je ljudi imalo potrebu poslati poruku jer sama nemam takvu naviku - ako mi se nešto svidi, lajkam ili komentiram, ali ne javljam se ljudima. No to mi je bilo simpatično, pa imam dvadesetak novih prijatelja na Facebooku - priča nam fotografkinja, koja osim vizualne umjetnosti jako voli i glazbu, pa joj je bilo posebno drago kada je fotografiju podijelila jedna od njoj najdražih hrvatskih glazbenica.

- Ljudi su mi stalno dojavljivali na kojim mi je mjestima fotka podijeljena, pa mi je tako jedna frendica poslala link na objavu Nine Badrić. Nije ju potpisala, što je neobično za umjetnicu, ali to mi je fajn jer sada mogu govoriti da je Nina moja obožavateljica - šali se Gordana.

Zaboravila na potpis

U euforiji netom nakon utakmice, kada je objavljivala fotografiju, nije se sjetila staviti svoj potpis ili neku drugu oznaku, a nije ni mislila da za takvo što ima potrebe. Sada joj puno ljudi govori da je trebala to učiniti ili da bi trebala tužiti one koji su fotografiju objavili bez dozvole.

- Koga da tužim - internet? - šali se Gordana, aludirajući na činjenicu da je stvar odavno već otišla predaleko te da je nemoguće pohvatati tko je sve objavio fotografiju i kako je do nje došao.

- Ja se super zabavljam i to je najvažnije - zaključuje.

Inače, fotografiranjem se amaterski počela baviti prije otprilike osam godina.

- Kriza srednjih godina bila je najbolje što mi se dogodilo. Pred četrdesetu sam rekla: Okej, odradila sam sve kako treba - škola, posao, brak, djeca - sve po propisu, a sada je vrijeme da se zabavljam, pa sam počela ići po koncertima, kupila si skuter i počela fotkati. Nisam osoba koja je rođena da bi bila u uredu 8 sati pa mi je to odlična relaksacija. Toga je svjestan i moj šef, koji mi uvijek kaže da zna da bih ja radije išla fotografirati močvare nego bila u uredu - kaže Gordana, koja najviše voli putopisne i prirodne motive, a voljela bi otići na neku formalnu fotografsku edukaciju.

- Već osam godina bauljam okolo s tim fotoaparatom i čekam fotku svog života, a mislim da je ovo moje prvo mjesto. Bit će to divna uspomena za prepričavanje unucima - zaključuje.

Gordana Batinić